Szerződésszám: …

**Adás-vételi keretszerződés**

Amely létrejött egyrészről a

**HÉVÍZ-BALATON AIRPORT Korlátolt Felelősségű Társaság**

Cégjegyzékszám: Cg.20-09-072648

Székhely: 8380 Hévíz, Kossuth Lajos utca 1.

Adószám: 23923610-2-20

Bankszámlaszám: MBH Bank NyRt. 10104961-69870200-01005996

Képviseli: Benkő Attila, ügyvezető

mint vevő (a továbbiakban : „Vevő”)

valamint a

Székhely:

Cégbírósági bejegyzés szám:

Adószám:

Bankszámlaszám:

Képviseletre jogosult személy:

mint eladó (a továbbiakban: „**Eladó**“)

között az alábbi feltételek szerint:

A **HÉVÍZ-BALATON AIRPORT Korlátolt Felelősségű Társaság**, mint ajánlatkérő *„JET A-1 üzemanyag beszerzés”* elnevezéssel a 2015. évi CXLIII. törvény (továbbiakban: Kbt.) II. része szerinti nyílt közbeszerzési eljárást indított a ……... évben, a ……...TED azonosító szám alatt ……...napján megjelent ajánlati felhívásával.

A fenti közbeszerzési eljárás eredményeként az Eladó került nyertes ajánlattevőként kihirdetésre a ……...napján megküldött, az eljárás eredményéről szóló összegezés tanúsága szerint, így a Kbt. vonatkozó szakaszainak megfelelően a szerződés vele kerül megkötésre.

Vevő rögzíti, hogy a Ptk. 8:1. § (1) bek. 7. pontja alapján szerződő hatóságnak minősül. A szerződés a Ptk. 6:231 §-a szerinti adásvételi szerződés (Fajta és mennyiség szerint meghatározott dolog határidős adásvétele).

1. **A szerződés tárgya**
   1. Az 1. melléklet szerinti részletes műszaki specifikációban foglalt JET A-1/ üzemanyag beszerzése. A felek kijelentik, hogy e dokumentum teljes terjedelemben rendelkezésükre áll.
   2. Eladó eladja, Vevő megvásárolja (eseti megrendelések alapján) a közbeszerzési eljárás iratanyagában meghatározott összetételű, minőségű (műszaki specifikációjú), a hatályos jogszabályoknak, szakmai előírásoknak megfelelő, gázturbinás légi járművek tüzelőanyagot, a Jet A-1-et (továbbiakban úgyis mint: termék).

A termék - mint a szerződés közvetett tárgya - specifikációját a közbeszerzési eljárás iratanyaga tartalmazza. Eladó köteles ellátni a műszaki leírásban meghatározott egyéb feladatokat is. Az Eladó által szállítandó terméknek meg kell felelniük a közbeszerzési dokumentumokban szereplő műszaki specifikációnak, valamint azoknak a szakmai jellemzőknek/paramétereknek, amelyek a közbeszerzési eljárás közbeszerzési dokumentumaiban, valamint Eladónak a közbeszerzési eljárás során benyújtott ajánlatában szerepelnek.

* 1. Felek rögzítik, hogy jelen szerződés keretmennyisége 2 000 000 liter azzal, hogy Vevő a keretmennyiség 70%-ának lehívására vállal kötelezettséget, azaz Felek rögzítik, hogy Vevő jogosult arra, hogy a keretmennyiség 30%-át ne rendelje meg. Eladó kijelenti, hogy a fentieket az ajánlata megtételekor kifejezetten figyelembe vette, így Eladó jelen szerződés aláírásával véglegesen és visszavonhatatlanul lemond minden olyan igényéről, mely keretmennyiség 30%-ának ki nem merítéséből erednek.
  2. A terméket az Eladónak a Vevő által megadott helyszínre kell szállítania.
  3. Felek megállapítják, hogy a teljesítés (a meghatározott követelmények vonatkozásában) akkor megfelelő, ha teljesített termékek a felek által ismert cél vonatkozásában rendeltetésszerű használatra alkalmasak, rendelkeznek a jogszabályok és a műszaki leírás által megkövetelt dokumentumokkal, továbbá megfelel a jogszabályokban, szabványokban, továbbá a műszaki leírásban, ill. az ajánlatban foglaltaknak, és rendelkeznek a magyarországi felhasználáshoz szükséges okiratokkal, engedélyekkel, valamint tartozékokkal.
  4. Vevő a jelen szerződés aláírásával hozzájárul ahhoz, hogy az Eladó közreműködőt vegyen igénybe a Kbt. szabályai szerint. A jogszerűen igénybe vett közreműködő tevékenységéért és mulasztásáért az Eladó, mint saját magatartásáért felel. A jogellenesen igénybe vett közreműködő esetén felel mindazon hátrányos következményekért is, amely e nélkül nem következett volna be.

1. **Vételár, fizetési feltételek**
   1. A vételár a szállítást megelőző héten a S&P Global Platts által, az European Marketscan kiadványban publikált JET Northwest Europe Barges FOB Rotterdam jegyzések maximum értékének USD/tonnában kifejezett átlaga plusz nettó ……... USD/tonna fix prémium, amely tartalmazza a termék teljesítési helyszínre történő szállításának díját is.

Eladó tudomásul veszi, hogy Vevő jövedéki és ÁFA adóraktárat üzemeltet.  Eladó az adóraktárba jövedéki adó és ÁFA felfüggesztéssel szállítja a JET-A1 üzemanyagot, így Vevő kizárólag a nettó vételárról állíthat ki számlát, illetve kizárólag a nettó vételár megfizetésére válik jogosulttá. Vevő kijelenti, hogy a jövedéki adóraktári, illetve ÁFA adóraktári engedélyében történt változásról az Eladót legkésőbb a változástól számított 5 munkanapon belül írásban értesíti. A termék előállításához és értékesítéséhez közvetlenül kapcsolódóan kiszabható adók változása, vagy bármilyen ilyen típusú új adó bevezetése esetén az Eladó jogosult az eladási árat megváltoztatni az adó mértékével egyező mértékben.

Az árat az értékesített termék 15°C hőmérséklethez tartozó térfogat mennyisége után kell megfizetni, ezért az USD/tonna árat 800,0 kg/m³sűrűségértékkel át kell számítani USD/literre.

* 1. A termékek vételára megfizetésének feltétele, hogy a hiány-, és hibamentes teljesítést a Vevő képviselője igazolja (mely nem terjed ki az esetleges ún. rejtett hibákra).

* 1. A jelen szerződés megkötéséhez vezető eljárás, az ajánlat, a számlázás és a kifizetések pénzneme USA dollár (USD).
  2. Vevő előleget nem fizet.
  3. A teljesítés igazolására az üzemanyag telep ügyeletes vezetője jogosult.
  4. Vevő a részszámlázást a teljesített eseti megrendelésenként biztosítja.
  5. Vevő az ellenszolgáltatás összegét az adott megrendelés szerződésszerű teljesítését követően, a szállítólevélnek megfelelően kiállított számla alapján a Kbt. 135. § (1) és (5)-(6) bekezdései, továbbá a Ptk. 6:130. § (1)-(2) bekezdése szerint, a számla kézhezvételétől számított 30 napon belül átutalással egyenlíti ki.
  6. Felek rögzítik, hogy fizetési kötelezettséget kizárólag a jelen szerződésnek és a kiállításkor hatályos jogszabályoknak mindenben megfelelő számla Vevő általi kézhezvétele keletkeztet.

Vevő a Kbt. 27/A- § alapján fogadja és feldolgozza az olyan elektronikus számlákat, amelyek megfelelnek az EN 16931-1:2017 számú európai szabványnak és az Európai Bizottság által e szabványhoz az Európai Unió Hivatalos Lapjában közzétett szintaxislistának.

Vevő elfogadja és hozzájárul ahhoz, hogy a számlái elérhetőségét az Eladó a Vevő részére kizárólag elektronikus úton teszi elérhetővé. Eladó a számla elérhetőségének tényéről Vevőt az általa erre a célra megadott e-mail címre küldött értesítőben tájékoztatja*.* Vevő elektronikus számla befogadására alkalmas e-mail címe: [finance@hevizairport.com](mailto:finance@hevizairport.com)

* 1. Felek megállapodnak abban, hogy a termék ajánlatban meghatározott vételára magában foglal valamennyi, a jelen szerződés teljesítésével kapcsolatos szolgáltatás ellenértékét is. Eladó a 2.1. pontban meghatározott vételáron felül jelen szerződéssel kapcsolatosan további igényt semmilyen jogcímen nem terjeszthet elő.
  2. Az alkalmazandó átlagárat Eladó minden hét első munkanapján írásban közli a Vevővel. Az átlagár az adott hét első napjának 0:00 órától hatályos.
  3. Késedelmes fizetés esetén a Vevő a Ptk. 6:155. §-ában meghatározottak szerinti késedelmi kamat és a külön jogszabályban meghatározott költségátalány megfizetésére köteles.
  4. Felek rögzítik, hogy lejárt fizetési határidejű számlák esetén Eladó felfüggesztheti Vevő kiszolgálását.

**III. A szerződés tartalma**

* 1. Vevő eseti megrendeléssel jogosult a teljes mennyiségből a kívánt mennyiséget megjelölve, az Eladótól megrendelni. Felek kifejezetten rögzítik, hogy a minimális megrendelési kötelezettség nem lehet kevesebb 6000 liternél. A minimálisan megrendelt mennyiségre Eladó szállítási költséget nem számíthat fel.
  2. Eladó online rendelési felületéhez hozzáférést biztosít a rendelés leadásához Vevő részére, üzemszünet esetén e-mail-ben is leadható rendelés e-mail cím: ……………………
  3. A megrendelés teljesítési határideje:

Az eseti megrendelésben feltüntetett napon, de legkésőbb az eseti megrendelés Eladó általi visszaigazolását követő 48 órán belül.

* 1. Felek rögzítik, hogy a termékek átvételére munkanapon 9:00 órától 16:00 óráig van lehetőség. Eladónak a szállítás ütemezésekor figyelemmel kell lennie arra, hogy az átadás napján az átadás-átvételi eljárást is le kell folytatni.
  2. Eladó köteles az írásban tett eseti megrendelést haladéktalanul – a megrendelés vételének módja szerint - visszaigazolni. Azt is köteles jelezni, hogy amennyiben valamely terméket nem, vagy nem a megrendelt mennyiségben tudja határidőre teljesíteni. A visszaigazolás elmaradása súlyos szerződésszegésnek minősül.
  3. Eladó a szerződés tárgyát a jelen szerződés szerinti cél vonatkozásában rendeltetésszerű használatra alkalmas állapotban, a felhasználáshoz szükséges dokumentációval köteles a Vevőnek átadni, így az eseti megrendelés teljesítésekor Eladó köteles Vevő képviselőjének átadni az alábbi dokumentumokat:
* Szállító levél
* Elektronikus Adminisztratív Okmány, e-TKO (EMCS)
* Üzemanyag kiadási jegy, hőkompenzált hiteles átfolyásmérő által nyomtatva L15
* Minőségi bizonyítvány (Certificate of Quality, vagy Certificate of Analysis, vagy Recertification Test Certificate)
* Kibocsájtási bizonyítvány (Release Certificate)

Jövedéki termék adófelfüggesztéssel történő értékesítése esetén a Felek kijelentik, hogy az árukísérő okmányok kezelésére, visszaigazolására vonatkozóan az EMCS (Jövedéki Árumozgás és Ellenőrző rendszer) rendszert alkalmazzák és a hatályos jogszabályok által előírt jövedéki szabályokat veszik alapul.

* 1. A teljesítés helyszíne: Hévíz-Balaton Airport Kft. 8392, Zalavár HRSZ 5/17/A
  2. Eladó megfelelő fuvareszközön köteles biztosítani a terméknek a teljesítés helyére történő fuvarozását. A fuvarozás módszerének (alkalmazott eszköznek) olyannak kell lennie, hogy a termék ne sérüljön, a jogszabályoknak, szabványoknak mindenben megfeleljen. A lerakás és a Vevő által meghatározott helyiségbe való eljuttatás az Eladó kötelezettsége, amelynek feltételeit Vevő köteles biztosítani. Eladó köteles a fentiekhez a megfelelő személyi, ill. tárgyi feltételeket biztosítani.
  3. Felek kifejezetten rögzítik, hogy a termékek vonatkozásában az átadás-átvétel során mind a megrendelt mennyisége, mind annak minősége ellenőrzésre kerül. Az átadás-átvételi eljárás során Eladó köteles a lefejtő hely tűz- és munkavédelmi, iparbiztonsági és repülésvédelmi szabályainak betartására. Az átadási pont a repülőtéri adóraktár lefejtő csatlakozó pontja, ahol minőségi és mennyiségi átvételi eljárás keretében kerül sor a betárolásra. Az átadás-átvétel megkezdésének feltétele a kiadószekrény, és tartály dómfedelek sértetlen, szállító levélen rögzített sorszámú plombáinak megléte. A minőségi mintavétel során minden rekeszből alsóponti mintavétel, vizuális ellenőrzés (B&C), és sűrűség ellenőrzés (ASTM D4052) elvégzésre kerül, amelynek eredményessége, továbbá a rekesz üresség ellenőrzésének megfelelősége esetén kerül sor a szállítólevél kiadására. A minőségi ellenőrzés sikeres lezárulta az átvétel feltétele. Felek kifejezetten rögzítik, hogy a mintavétel nem minősül a szállítmány megbontásának.

A mintavétel a Vevő vagy megbízottja által biztosított eszközökkel történik. A felhasználás előtt gondosan meg kell győződni azok tisztaságáról. A mintavevő eszközöknek száraznak, víz és mechanikai szennyeződésmentesnek kell lennie. Mintavétel során az áruból egy nagyobb edénybe kell a mintát leengedni, amelyből két tiszta, jól záródó mintatároló üvegbe kell az anyagot szétönteni. A minta mennyisége 1-1 liter.

**A minták megőrzése**

A mintát kontrollmintaként kell kezelni. A kontrollmintákat 8 munkanapig, vevői reklamáció esetén az ügy lezárásáig meg kell őrizni. A kontrollmintát tartalmazó üvegeket címkével kell ellátni, melyeken az áru megnevezését, a mintavétel helyét és időpontját, a tankautó forgalmi rendszámát és a rekesz azonosító számát kell feltüntetni. Az üveget ragasztószalaggal úgy kell lezárni, hogy a későbbiek során annak felnyitására a manipulációs lehetőség kizárt legyen. A zárszalagot a Vevő megbízottjának és a gépkocsivezetőnek névaláírásával kell ellátni. Az így elkészített kontrollmintákból átvételi elismervény ellenében egy a Vevőt illeti, melyet a gépkocsivezető ad át részére.

**Az áruátvétel megtagadása minőségi probléma miatt**

A mintavétel után a Vevő ellenőrzi az áru megfelelőségét. Ha a minta mechanikai szennyeződést és/vagy vizet tartalmaz és/vagy színe nem egyezik meg az áruátvételi elismervényen feltüntetett áruféleség szerződés szerinti színével, akkor Vevő megtagadhatja az áru átvételét.

Az áruátvétel megtagadását és annak okát az elektronikus átvételi elismervényen rögzíteni kell.

Eladó fuvarozója az át nem vett árut a mindenkori hatályos jogszabályok betartása mellett Eladó árut feladó telepére visszaszállítja.

A Vevő kijelenti, hogy ismeri és megértette az MSZ EN ISO 3170-ben foglaltakat, mely szabvány a "Folyékony Ásványolaj Termékek Kézi Mintavételéről" rendelkezik.

* 1. A tankautó telephelyre való érkezésekor a Vevő az e-TKO kinyomtatott példányán, annak hiányában az EMCS rendszerben ellenőrzi, hogy az áru rendeltetési helye az adott telephely. Eltérés esetén Vevő az áru átvételét megtagadja. Ennek elmulasztását követő, kapcsolódó ügyintézési és egyéb felmerülő költség a Vevőt terheli.
  2. Ezt követően az átvevő a telephely tartályában mérőléccel a tankautó vezetőjének bemutatva – vagy a tartály kialakításától függően egyéb módon – tartályszint mérést végez annak érdekében, hogy lefér-e az áru. Amennyiben az ellenőrzés eredménye azt mutatja, hogy az áru nem fér le a tankautó vezetője nem kezdi meg az áru lefejtését.
  3. Amennyiben a szállítmány lefejthető, azt az e-TKO kinyomtatott példányán aláírással igazolja.

A szállítmány átvételének megtagadására a szállítmány megbontásáig van lehetőség. Ezt a tényt az elektronikus átvételi elismervényen kell rögzíteni.

A lefejtés megtagadásának okát, a tartálykocsi érkezési időpontját az e-TKO-n rögzítik és aláírásukkal igazolják.

A lefejtés megkezdése előtt a tankautó vezetője köteles a lefejtő csonkon lévő kémlelő üveg tisztaságáról meggyőződni, szükség esetén azt megtisztítani.

* 1. Ezt követően az átvevő egyértelműen megmutatja a lefejtendő árufajtának megfelelő tömlő - felirattal ellátott - csatlakozási pontját, amely alapján a tankautó vezetője elvégzi a csatlakozást.

Az áru lefejtését az átvevő és az átadó az e-TKO kinyomtatott példányán "A lefejtő tömlő csatlakozását ellenőriztem, az áru lefejthető" felirattal engedélyezi és aláírásával igazolja. (Az átvevő aláírása a földalatti tartály lefejtő csonkjának, a tartálykocsi vezetőjének aláírása a tartálykocsi lefejtő csonkjának az árukísérő okmányon szereplő áruval való azonosságát és a csatlakozás megfelelőségét igazolja és egyben nyilatkozat a Vevő részéről, hogy az adott termékre és mennyiségre fogadóképes.

* 1. Az áru mennyiségi átvételének alapját az Eladó telephelyén a Magyar Kereskedelmi Engedélyezési Hivatal (MKEH) által hitelesített átfolyásmérő által mért, 15 °C hőmérsékletre átszámított, literben kifejezett térfogat képezi.

Vevő kérésére Eladó az átfolyásmérő hitelesítését igazoló MKEH okmányt bemutatja. Az e-TKO-n szereplő 15 °C-ra kompenzált hőmérséklethez tartozó térfogat és a tankautó hőkompenzációs átfolyásmérőjének blokknyomtatója által regisztrált, 15 °C-ra kompenzált térfogat különbségének megengedett maximális eltérése a 45/2016. (XI.29.) NGM rendelet alapján ±0,5%. A ± 0,5% határon belüli eltérés nem képezheti mennyiségi reklamáció alapját.

* 1. A mennyiségi elszámolás alapja Eladó telephelyén az MKEH által hitelesített átfolyásmérő műszer által mért, 15 oC hőmérsékletre átszámított literben kifejezett térfogatmennyiség, mely az e-TKO-n kerül rögzítésre. Az átszámítás az MSZ EN ISO 3675 „Ásványolajok és folyékony ásványolajtermékek. A sűrűség laboratóriumi meghatározása. Areométeres módszer (ISO 3675:1998)” szabvány által hivatkozott MSZ ISO 91-1 „Ásványolaj-mérési táblázatok. 1. rész: A 15 °C és a 60 °F referenciahőmérsékleteken alapuló táblázatok”-ban megadott értékek szerint történik.”
  2. Eladó fuvarozója tankautójával történő szállításkor az árunak a Vevő vagy meghatalmazottja által kijelölt tartályba töltése és az elektronikus átvételi elismervény megküldése után a mennyiségi hiányokért Eladó a reklamáció elbírálásakor „A mennyiségi elszámolás alapja” 3.14-3.15. pontban foglaltakat veszi alapul.

Eladó fuvarozója nem vállal felelősséget a Vevő tartályának túltöltéséből származó károkért.

* 1. Amennyiben az átadás-átvétel során hiba-, vagy hiány állapítható meg, akkor az átvételt a hibás, hiányos termékek vonatkozásában Vevő megtagadja. Ebben az esetben az Eladó köteles legkésőbb 2 munkanapon belül hiány-, és hibamentesen átadni az érintett terméket. Az átadás-átvétel időpontjáról az Eladó a Vevőt legalább 1 munkanappal korábban köteles értesíteni. A szerződésszerű teljesítéséig a késedelmi kötbér szabályai alkalmazandóak, amennyiben a jelen pont szerinti teljesítésre a jelen szerződésben foglalt teljesítési határidő után kerül sor.
  2. Eladó csak legális, a vonatkozó jogszabályoknak megfelelő forrásból szerezheti be a termékeket, melyet Vevő kérésére igazolnia kell.
  3. A megrendelés teljesítése akkor történik meg, amikor a termék a Vevő részéről a mennyiségi és a minőségi vizsgálatot követően átvételre került. Ez a tulajdonszerzés időpontja. Eddig az időpontig a költség-, és kárveszélyviselés az Eladót terheli.
  4. Jelen fejezetben az Eladóra vonatkozó bármely kötelezettség megszegése súlyos szerződésszegésnek minősül, figyelemmel arra, hogy a fenti anyagok hiány-, és hibamentes állapotban történő rendelkezésre állása a Vevő kifejezetten fontos – és alaptevékenységének ellátásához szükséges – érdeke.
  5. Eladó vállalja, hogy az ukrajnai helyzetet destabilizáló orosz intézkedések miatt hozott korlátozó intézkedésekről szóló 833/2014/EU rendelet, mint közvetlenül alkalmazandó uniós jogszabály (a továbbiakban: TANÁCS (EU) 2014/833 Rendelet) 5k. cikkében foglaltakat maradéktalanul betartja és az ezzel összefüggésben tett nyilatkozatához képest bekövetkező bármilyen változást Vevő számára haladéktalanul bejelent, szükség esetén gondoskodik a tilalom hatálya alá eső alvállalkozó, szállító illetve kapacitásnyújtó szervezet cseréjéről.

Eladó tudomásul veszi, hogy a TANÁCS (EU) 2014/833 Rendeletben foglaltak betartását Vevő bármikor ellenőrizheti.

Eladó tudomásul veszi, hogy amennyiben a jelen Szerződés a TANÁCS (EU) 2014/833 Rendelet 5k. cikk alapján alapján tilos, vagy ha alvállalkozó, szállító vagy a kapacitást biztosító szervezet tekintetében áll fenn a TANÁCS (EU) 2014/833 Rendelet 5k. cikk személyi hatálya és az Eladó e szervezettel a szerződés teljesítésével összefüggésben fennálló üzleti kapcsolatot nem szünteti meg, az a Polgári Törvénykönyvről szóló 2013. évi V. törvény (a továbbiakban: Ptk.) 6:179. § szerint a teljesítés lehetetlenné válását eredményezi és a Vevő köteles a Szerződést felmondani a TANÁCS (EU) 2014/833 Rendeletnek való megfelelés biztosítása érdekében.

Felek a Kbt. 141. § (4) bekezdés a) pontjában foglaltak alapján rögzítik, hogy abban az esetben, ha a TANÁCS (EU) 2014/833 Rendelet 5k. cikk tartalma jogszabály-módosítás folytán megváltozik, úgy a jelen Szerződés jelen pontjának alkalmazása során a TANÁCS (EU) 2014/833 Rendelet 5k. cikk mindenkor hatályos állapotot veszik figyelembe automatikusan, minden további szükséges nyilatkozat, külön szerződés módosítás nélkül (szerződés módosulás) a fentieket tartalmazó jogszabály-módosításának hatályba lépésének napjával.

Felek a Kbt. 141. § (4) bekezdés a) pontjában foglaltak alapján rögzítik, hogy ebben az esetben az Eladó kötelezettségei a jelen Szerződés jelen pontjának alkalmazása során a TANÁCS (EU) 2014/833 Rendelet 5k. cikk mindenkor hatályos állapotának megfelelően alakulnak automatikusan, minden további szükséges nyilatkozat, külön szerződés módosítás nélkül (szerződés módosulás) a fentieket tartalmazó jogszabály-módosításának hatályba lépésének napjával.

1. **A szerződést biztosító mellékkötelezettségek**
   1. Eladó tudomásul veszi, hogy kötbérterhes határidővel teljesít.
   2. Az Eladó késedelmi kötbér fizetésére köteles olyan okból történő késedelmes teljesítés esetén, amelyért felelős. A kötbér alapja a késedelmesen szállított tétel nettó vételára, mértéke a késedelem minden naptári napja után napi 1 %, de legalább 10.000,- Ft naponta, de összesen legfeljebb a szállított tétel nettó vételárának 20 %-a. A 20 naptári napot elérő késedelem esetén a Vevő jogosult a szerződést azonnali hatállyal felmondani (attól elállni), mely okán Eladó a meghiúsulási kötbérfizetésre lesz kötelezett. A kötbérfizetési kötelezettség akkor is fennáll, ha a vevőnek kára nem merült fel. A kötbér fizetése nem mentesíti Eladót a szerződés teljesítése, valamint Vevő kötbéren felüli kárának megtérítése alól.
   3. Felek megállapodnak abban, hogy Eladó meghiúsulási kötbér megfizetésére köteles, ha olyan okból, amiért felelős a szerződés vagy annak egy részének teljesítése meghiúsul. A meghiúsulási kötbér mértéke a meghiúsulással érintett egyes tételekre vonatkozó nettó vételár 30 %-nak megfelelő összeg.
   4. A Vevő az esetleges kötbér igényét írásbeli felszólítás útján érvényesíti, melynek az Eladó köteles 8 naptári napon belül maradéktalanul eleget tenni az alábbiak figyelembevételével. Amennyiben az Eladó a fenti irat kézhezvételét követő 5 napon belül érdemi indokolással és azt alátámasztó bizonyítékokkal kimentést nem tesz, akkor a kötbér elismertnek tekintendő. A Kbt.-ben foglalt beszámítási feltételek (135. § (6) bek.) teljesülésekor a kötbér az eladói számlába beszámítható.

Vevő követelheti a fentieken túl felmerülő kárát (ideértve a nem vagyoni kár miatti igényeket is).

* 1. Eladó teljes kártérítési kötelezettséget vállal jelen szerződéssel kapcsolatosan mindazon Vevőnél, vagy harmadik személyeknél keletkezett károkért, melyért felelős. Amennyiben a harmadik személy a Vevővel szemben kártérítési/kártalanítási igénnyel lép fel jelen szerződéssel érintett termékek nem megfelelő volta vagy a teljesítés egyéb hibája okán, olyan okból, amiért az Eladó felelős, Vevő írásbeli értesítését követően Eladó köteles az igényérvényesítés folyamatába Vevő oldalán belépni, így többek között a folyamatban lévő peres eljárásba a Vevő oldalán belépni Vevő pernyertességének előmozdítása.

1. **A szerződés módosítása, megszűnése**
   1. Szerződő Felek rögzítik, hogy jelen szerződés csak a Kbt. feltételeinek (141. §) teljesülése esetén, írásban módosítható. Felek rögzítik, hogy a szerződés – alakszerű szerződésmódosítás nélkül – módosul az alábbi esetekben:

* felek közhiteles nyilvántartásban foglalt adatainak módosulása esetén a nyilvántartásba bejegyzés napjával,
* felek kapcsolattartóira, teljesítésigazoló személyére, egyéb tényadataira vonatkozó adatok módosulása esetén a másik félhez tett közlés kézhezvételének napjával,
* amennyiben a Kbt. ezt egyebekben nem zárja ki, Felek írásbeli rögzítésének a napjával.
  1. A Szerződő fél szerződésszegést követ el, ha nem teljesíti a Szerződés szerinti kötelezettségeinek bármelyikét.
  2. Felek a nem szerződésszegésre alapított elállás/felmondás jogát kizárják.
  3. Bármely fél jogosult a szerződéstől érdekmúlás miatt elállni, ha a másik fél súlyos szerződésszegést követ el. A súlyos szerződésszegésként definiált esetek, illetve a súlyos szerződésszegés ténye önmagában megalapozza a sérelmet szenvedett fél érdekmúlását.
  4. Súlyos szerződésszegésnek minősül, különösen

amennyiben Vevő:

* + - 1. a megrendelt termékeket vagy azok bármelyikét alapos ok nélkül nem veszi át.
      2. az ellenérték megfizetésével a megintést követően neki felróhatóan a felhívást követő további 60 napon túli késedelembe esik.

amennyiben Eladó:

* + - 1. jelen szerződésben súlyos szerződésszegésként meghatározott magatartást vagy egyéb a szerződésszerű teljesítést kizáró vagy akadályozó tanúsítja, vagy ilyen mulasztást követ el vagy
      2. bármely módon a Vevő tevékenységét akadályozza, vagy szükségtelenül zavarja és magatartásával felhívás ellenére sem hagy fel, vagy
      3. adószámát törlik, vagy
      4. ellene jogerősen felszámolási eljárás indul, vagy végelszámolási kérelmet nyújt be a cégbírósághoz, vagy egyébként a cégjegyzékből törlik, vagy
      5. Felhívás és póthatáridő tűzése ellenére sem teljesíti az ajánlatában vállalt paramétereket, megajánlásokat.
  1. A fenti esetekben történő felmondás esetén Vevő ebből eredő többletköltségeit az Eladó megtéríteni köteles.
  2. Eladó azonnali hatállyal felmondhatja a szerződést, ha Vevő a teljesítéséhez szükséges és egyébként az Eladó rendelkezésére nem álló adatokat erre irányuló felszólítás kézhezvételétől számított 15 munkanapon belül sem, vagy nem teljes körűen biztosítja.
  3. Bármely fél köteles a felmondás jogának gyakorlása előtt a felmondásra okot adó tény vagy cselekményről történt tudomásszerzést követő 8 napon belül a másik, szerződésszegő fél figyelmét írásban felhívni a szerződésszegő állapot megszüntetésére, megfelelő, legalább 5 munkanapos határidő mellett.
  4. Felek rögzítik, hogy minden olyan Eladói mulasztás, illetve tevékenység, mely a jelen szerződés határidőre és a fentiek szerinti teljesítését akadályozza vagy kizárja, súlyos szerződésszegésnek minősül, mely okán a keletkezett kárért Eladó kártérítési felelősséggel tartozik.
  5. A Szerződő felek megállapodnak, hogy:

A Vevő a szerződést felmondhatja, vagy – a Ptk.-ban foglaltak szerint – a szerződéstől elállhat, ha:

a) feltétlenül szükséges a szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni;

b) az Eladó nem biztosítja a Kbt. 138. §-ban foglaltak betartását, vagy az Eladó személyében érvényesen olyan jogutódlás következett be, amely nem felel meg a Kbt. 139. §-ban foglaltaknak; vagy

c) az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis;

Vevő köteles a szerződést felmondani, vagy – a Ptk.-ban foglaltak szerint – attól elállni, ha a szerződés megkötését követően jut tudomására, hogy az eladó tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból.

Vevő jogosult és egyben köteles a szerződést felmondani – ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon –, ha

1. az eladóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a 62. § (1) bekezdés *k)* pont *kb)* alpontjában meghatározott feltétel;
2. az eladó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a 62. § (1) bekezdés *k)* pont *kb)* alpontjában meghatározott feltétel.

A fentiek szerinti felmondás esetén az eladó a szerződés megszűnése előtt már teljesített szolgáltatás szerződésszerű pénzbeli ellenértékére jogosult.

* 1. Vevő felhívja az Eladó figyelmét, hogy a Kbt. 136. § (1) bekezdés a) pontjának megfelelően nem kerülhetnek kifizetésre, illetve elszámolásra a szerződés teljesítésével összefüggésben olyan költségek, melyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő Társaság tekintetében merülnek fel, és melyek az eladó adóköteles jövedelmének csökkentésére alkalmasak.
  2. Eladó a Kbt. 136. § (1) bekezdés b) pontjának megfelelően köteles a szerződés teljesítésének teljes időtartama alatt tulajdonosi szerkezetét a Vevő számára megismerhetővé tenni és a Kbt. 143. § (3) bekezdés szerinti ügyletekről a Vevőt haladéktalanul értesíteni.
  3. Amennyiben Eladó külföldi adóilletőségű, úgy jelen szerződés melléklete, az Eladó olyan tartalmú meghatalmazása, mely alapján az Eladó illetősége szerinti adóhatóságtól a magyar adóhatóság közvetlenül beszerezhet az Eladóra vonatkozó adatokat az országok közötti jogsegély igénybevétele nélkül.

1. **Alvállalkozók, alkalmasság igazolásában részt vett gazdasági szereplők bevonása**
   1. A jelen szerződésben foglalt kötelezettségeket az Eladónak kell teljesítenie. Az Eladó teljesítésében a Kbt. 138. § (2) és (3) bekezdése szerinti alvállalkozók kötelesek közreműködni. Az Eladó köteles a Vevőnek a teljesítés során minden olyan – akár a korábban megjelölt alvállalkozó helyett igénybe venni kívánt – alvállalkozó bevonását előzetesen bejelenteni, amelyet az ajánlatában nem nevezett meg és részt vesz a szerződés teljesítésében. Az Eladó a bejelentéssel együtt köteles a Vevőnek az alvállalkozó megnevezésén, adószámán, elérhetőségén, a képviseletre jogosult személyén túl az eladói teljesítésen belül az alvállalkozói teljesítés várható százalékos arányát, valamint az alvállalkozói szerződés szerinti ellenszolgáltatás értékét megadni. Az Eladó a szerződés teljesítésének időtartama alatt köteles a Vevőt tájékoztatni az alvállalkozók bejelentésben közölt adatainak változásáról.

Eladó nyilatkozik, hogy a szerződés teljesítéséhez nem vesz igénybe a közbeszerzési eljárásban előírt kizáró okok hatálya alatt álló alvállalkozót.

Eladó köteles a Vevőnek az alvállalkozói teljesítést követően az eladói teljesítésen belül az alvállalkozói teljesítés tényleges százalékos arányát, valamint az ellenszolgáltatás teljesítésének időpontját és a kifizetett ellenszolgáltatás értékét bejelenteni.

* 1. Az Eladó a teljesítéshez az alkalmasságának igazolásában – esetlegesen - részt vett szervezetet a Kbt. 65. § (7) bekezdése szerint az eljárásban bemutatott kötelezettségvállalásnak megfelelően, valamint a Kbt. 65. § (9) bekezdésében foglalt esetekben és módon köteles igénybe venni, valamint köteles a teljesítésbe bevonni az alkalmasság igazolásához bemutatott szakembereket. E szervezetek bevonása akkor maradhat el, vagy helyettük akkor vonható be más (ideértve az átalakulás, egyesülés, szétválás útján történt jogutódlás eseteit is), ha az Eladó e szervezet nélkül vagy a helyette bevont új szervezettel is megfelel azoknak az alkalmassági követelményeknek, amelyeknek az ajánlattevőként szerződő fél a közbeszerzési eljárásban az adott szervezettel vagy szakemberrel együtt felelt meg.
  2. Az előzményi közbeszerzési eljárás során az Eladó által bemutatott valamely szervezet bevonásától nem lehet eltekinteni olyan esetben, ha az érintett szerződés sajátos tulajdonságait figyelembe véve az adott személy (szervezet) igénybevétele a közbeszerzési eljárásban az ajánlatok értékelésekor meghatározó körülménynek minősült. Ilyen esetben csak a jogutódlás olyan eseteiben változhat a bevont szervezet, ha az új szervezet az értékeléskor figyelembe vett minden releváns körülmény - különös tekintettel a Kbt. 76. § (3) bekezdés *b)* pontja szerinti esetben az értékelt személyi állomány - tekintetében az eljárásban bemutatott szervezet jogutódjának tekinthető.
  3. Felek rögzítik, hogy az Eladó személye a Kbt. rendelkezései alapján csak az alábbi esetekben változhat meg:

a) ha a Kbt. 141. § (4) bekezdés a) pontjában foglalt feltételeknek megfelelő egyértelmű szerződéses rendelkezés alapján a jogutódlás projekttársaság vagy a teljesítés biztonsága érdekében ilyen szerződéses rendelkezés alapján a teljesítéshez finanszírozást nyújtó jogi személy vagy az általa jelölt jogi személy által történik; vagy

b) ha a szerződő fél személyében bekövetkező jogutódlás a jogi személy átalakulásának, egyesülésnek, szétválásnak vagy a jogutódlással megszűnés más esetének következménye, vagy olyan részleges jogutódlás eredményeként következik be, ahol egy gazdasági egységként működő teljes üzletág (a hozzá tartozó szerződésekkel, gépekkel és munkavállalókkal) - nem gazdasági társaság jogi személy esetén az adott tevékenységet ellátó teljes szervezeti egység - átruházásra kerül a jogutódra, vagy az eredeti szerződő félre vonatkozó fizetésképtelenségi eljárás során kerül a szerződés átruházásra; ha a szerződésbe lépő jogutód nem áll a közbeszerzési eljárásban alkalmazott kizáró ok hatálya alatt, - az ajánlattevőre irányadó szabályok szerint, a Kbt. 138. § (2)-(4) bekezdésének alkalmazásával - megfelel a közbeszerzési eljárásban alkalmazott alkalmassági követelményeknek, és a jogutódlás nem e törvény alkalmazásának a megkerülését célozza.

* 1. Az Eladó személye a fenti 6.4. bekezdésben foglalt eseteken kívül csak új közbeszerzési eljárás eredményeként változhat. A jogviszony egyéb elemeinek változására a Kbt. 141. § rendelkezései alkalmazandóak.

1. **A szerződő felek képviselői**
   1. Vevő által kapcsolattartásra kijelölt személy és elérhetősége:

|  |  |
| --- | --- |
| Cím: | 8391 Sármellék, Repülőtér |
| Kapcsolattartó: | Hontváriné Lasics Henrietta |
| E-mail cím: | henrietta.lasics@hevizairport.com |
| Telefon: | 06-30-705-1048 |

* 1. Eladó kapcsolattartásra kijelölt személye és elérhetősége:

|  |  |
| --- | --- |
| Cím: |  |
| Kapcsolattartó: |  |
| E-mail cím: |  |
| Telefon: |  |

Felek jognyilatkozataikat kizárólag írásban, az átvétel helyét és idejét azonosítható módon igazoló módon tehetik meg érvényesen. A felek a fentieken értik az elektronikus levelezés (e-mail) formáját is.

1. **Felelősségviselés, kárveszélyviselés**
   1. Az Eladó teljes kárfelelősséggel tartozik minden olyan kárért – annak hitelt érdemlő igazolása alapján – amelyet a szerződés teljesítésével összefüggésben, akár az Eladó maga, akár alkalmazottja, illetve a teljesítésbe bevont alvállalkozó magatartása, mulasztása, illetve egyéb szerződésszegő tevékenysége következményeként a Vevőnek okozott.
   2. Az Eladó hibáján kívül bekövetkezett rendkívüli, elháríthatatlan események (pl.: természeti katasztrófák, háború, blokád, export- és importtilalom, érdekszférán kívüli sztrájk, kivéve közlekedési baleset) esetén az esetleges szerződés szerinti teljesítés elmaradása miatt a Vevő nem jogosult a szerződésszegés esetén alkalmazható jogkövetkezmények érvényesítésére. Ennek feltétele, hogy az Eladó köteles az ilyen jellegű eseményről a Vevőt a legrövidebb időn belül hitelt érdemlően írásban értesíteni.
   3. A Vevő szerződésszegése esetén az Eladó legalább 8 napos határidő tűzésével köteles felhívni a Vevőt a szerződésszerű teljesítésre. Amennyiben a Vevő ennek nem tesz eleget, az Eladó a Vevő ismételt szerződésszegése esetén jogosult a másik félhez intézett írásbeli nyilatkozattal a szerződéstől elállni, illetve azt azonnali hatállyal felmondani.
2. **Egyéb rendelkezések**
   1. Vevő a jelenleg hatályos keretszerződés keretmennyiségének kimerüléséről haladéktalanul írásban tájékoztatja Eladót. Jelen szerződés hatályba lépésének napja, a tájékoztatás megküldése utáni második munkanap. Jelen szerződést felek annak hatálybalépésétől számított 24 hónapos határozott időtartamú eladói teljesítési időszakra kötik. Eladó tehát a szerződés hatályba lépésétől számított 24 hónapon át köteles teljesíteni azzal, hogy a Vevő a jelen szerződés időbeli hatályát, annak lejárta előtt legalább 30 nappal megtett egyoldalú jognyilatkozatával egy alkalommal további legfeljebb 12 hónappal (de legfeljebb a keretmennyiség kimerüléséig) meghosszabbíthatja, a keretmennyiség változatlanul hagyása mellett (Kbt. 141.§ (4) bek. a) pont)
   2. Eladó jelen szerződés cégszerű aláírásával nyilatkozik, hogy az államháztartásról szóló 2011. évi CXCV. törvény 41. § (6) bekezdése alapján alkalmazandó, a nemzeti vagyonról szóló 2011. évi CXCVI. törvény 3. § (1) bekezdés 1. pontja szerint átlátható szervezetnek minősül.
   3. Szerződő felek tudomásul veszik, hogy a közbeszerzési dokumentáció a jelen szerződés elválaszthatatlan részét képezi.
   4. Felek jelen szerződésből eredő jogvitáik esetére nem fordulnak eseti vagy állandó választott bírósághoz, nem kívánnak mediátor közreműködését igénybe venni, azonban kikötik a Vevő székhelye szerinti Járásbíróság/Törvényszék kizárólagos illetékességét.
   5. Felek megállapodnak abban, hogy amennyiben a szerződés bármely pontja kógens jogszabályba ütközne, vagy a közbeszerzési eljárás kötelező érvényű dokumentumának tartalmával ellentétes lenne, akkor a szerződés fentieket sértő rendelkezése helyébe – minden további jogcselekmény, így különösen a szerződés módosítása nélkül – a megsértett kötelező érvényű jogszabályi rendelkezés vagy közbeszerzési dokumentumi rendelkezés kerül. Fentieket kell megfelelően alkalmazni akkor is, ha valamely kógens jogszabály akként rendelkezik, hogy valamely rendelkezése a szerződés része (vagy a szerződésben szövegszerűen szerepelnie kell) és azt szövegszerűen a szerződés nem tartalmazza (az adott rendelkezés a szerződés részét képezi).
   6. Felek rögzítik, hogy eltérések, ellentmondások vagy értelmezési nehézségek esetén a dokumentumok hierarchiája a következő:

* Jelen Szerződés törzsszövege
* Eljárás megindító Felhívás
* Közbeszerzési Dokumentáció
* Jelen Szerződés melléklete(i)
* Eladó ajánlatának szakmai ajánlaton és árazott költségvetésen kívüli részei
  1. Jelen szerződésben nem szabályozott kérdésekben Magyarország hatályos jogszabályai, különös tekintettel a Polgári Törvénykönyv (Ptk.), illetőleg Kbt. vonatkozó rendelkezései az irányadóak azzal, hogy amennyiben jelen szerződés az értelmezésre vonatkozó eltérő rendelkezést nem tartalmaz, úgy jelen szerződésben alkalmazott kifejezéseket a Kbt. rendelkezésinek hiányában a Ptk. rendelkezései szerint kell értelmezni.
  2. Az Eladó jelen szerződés aláírásával tudomásul veszi, hogy nem minősül üzleti titoknak az az adat, amelynek megismerését, vagy nyilvánosságra hozatalát külön törvény közérdekből elrendeli. A Kbt. 43. § (1) bekezdés d) pontjában foglalt rendelkezésnek megfelelően a Vevő a jelen szerződést honlapján és a Közbeszerzési Hatóság által működtetett Közbeszerzési Adatbázisban nyilvánosságra hozza.
  3. Mindkét fél kijeleni, hogy
* kellő felhatalmazással és jogkörrel rendelkezik a jelen szerződés aláírására és teljesítésére;
* a jelen szerződés aláírását az erre kijelölt vezető, illetőleg a cég igazgatósága, vagy vezető testülete szabályszerűen engedélyezte és az megfelel az erre vonatkozó jogszabályi rendelkezéseknek;
* a jelen szerződést a fél nevében aláíró személy megfelelő, a vonatkozó jogszabályok által megkívánt regisztrált aláírási joggal rendelkezik, így részéről a szerződés aláírása és teljesítése nem eredményezi más, olyan szerződés vagy egyéb jognyilatkozat megszegését, melyben félként szerepel.
  1. Szerződő felek a jelen Szerződést, amely … eredeti példányban készült és 14 oldalt tartalmaz, mint akaratukkal mindenben egyezőt, a létrehozására irányuló jogosultságuk birtokában írták alá.

1. **Szerződés mellékletei**
2. sz. melléklet: Műszaki Specifikáció
3. sz. melléklet: Szakmai Ajánlat
4. sz. melléklet: Adóraktári engedély
5. sz. melléklet: Vevő árufogadó helyeinek adatlapja

Kelt: ……………………….

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Eladó | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vevő |
|  | **HÉVÍZ-BALATON AIRPORT Korlátolt Felelősségű Társaság** |
| képviseletében eljár | képviseletében eljár |
| …………………………………… | Benkő Attila, ügyvezető |

Pénzügyileg ellenjegyzem:

Kelt:

………………………………..

Hanzel Judit, gazdasági igazgató